Класс унафэщI нэхъыфI дыдэ Сонэ Ритэ
Иджыблагъэ наIуэ къэхъуащ «Класс унафэщI нэхъыфI дыдэ» республикэпсо зэпеуэм кърикIуахэр. Бахъсэн куей администрацэм и пресс-IуэхущIапIэм хъыбар къызэрыдигъэщIамкIэ, а цIэ лъапIэр фIащащ ПсыкIэху къуажэм дэт курыт школым урысыбзэмрэ литературэмрэ щезыгъэдж Сонэ Ритэ.
Сонэ Ритэ
«Класс унафэщI нэхъыфI дыдэ» зэхьэзэхуэм мы гъэм хэтащ егъэджакIуэрэ социальнэ педагогыу 30-м нэс. Ахэр зэпеуащ унэтIыныгъэ зыбжанэкIэ: я Iуэху зехьэкIэр презентацэкIэ къагъэлъэгъуащ, егъэджэныгъэм нэхъыщхьэу къыщалъытэр яубзыхуащ, дерс зэIухахэмрэ зэIущIэ гъэщIэгъуэнхэмрэ ирагъэкIуэкIащ. Зэпеуэм набдзэгубдзаплъэу кIэлъыплъа къэпщытакIуэ гупым къалъытащ а унэтIыныгъэ псоми Сонэ Ритэ пажэ щыхъуауэ.
Ар Сонэм и япэ ехъулIэныгъэкъым. 2008 гъэм ар щытекIуащ «Егъэджэныгъэ» урысейпсо лъэпкъ проектым ипкъ иткIэ екIуэкI «УФ-м и егъэджакIуэ нэхъыфI» къэралпсо зэпеуэм. Ритэ апхуэдэу къыфIащащ «УФ-м егъэджэныгъэмкIэ щIыхь зиIэ и лэжьакIуэ» цIэри.
ТАМБИЙ Линэ.
